MT Il-Ġurnal Uffiċjali tal-Unjoni Ewropea L 60/48

DEĊIŻJONI TA' IMPLIMENTAZZJONI TAL-KUMMISSJONI (UE) 2015/347

tat-2 ta' Marzu 2015

dwar l-inkonsistenza ta' ċerti miri fil-pjanijiet għall-blokok tal-ispazju tal-ajru nazzjonali jew funzjonali mressqa skont ir-Regolament (KE) Nru 549/2004 tal-Parlament Ewropew u tal-Kunsill mal-miri tal-prestazzjoni għall-Unjoni kollha għat-tieni perjodu ta' referenza u li tistabbilixxi r-rakkomandazzjonijiet għar-reviżjoni ta' dawk il-miri

(notifikata bid-dokument C(2015) 1263)

(It-testi bil-Bulgaru, biċ-Ċek, bil-Franċiż, bil-Ġermaniż, bil-Grieg, bl-Ispanjol, bil-Kroat, bil-Malti, bl-Olandiż, bil-Portugiż, bir-Rumen, bis-Slovakk, bis-Sloven, bit-Taljan u bl-Ungeriż biss huma awtentiċi)

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 549/2004 tal-Parlament Ewropew u tal-Kunsill tal-10 ta' Marzu 2004 li jippreskrivi l-qafas għall-ħolqien tal-Ajru Uniku Ewropew (ir-Regolament qafas) (1), u b'mod partikolari l-Artikolu 11(3)(c) tiegħu,

Billi:

(1) Skont ir-Regolament (KE) Nru 549/2004, l-Istati Membri għandhom jadottaw pjanijiet għall-blokok tal-ispazju tal-ajru funzjonali (“FAB”) jew nazzjonali, inklużi miri nazzjonali vinkolanti jew miri fil-livell tal-FABs, li jiżguraw il-konsistenza mal-miri tal-prestazzjoni għall-Unjoni kollha. Ir-Regolament jistipula wkoll li l-Kummissjoni għandha tivvaluta l-konsistenza ta' dawk il-miri abbażi tal-kriterji tal-valutazzjoni msemmija fil-punt (d) tal-Artikolu 11(6) tiegħu, u li l-Kummissjoni tista' tiddeċiedi li toħroġ rakkomandazzjonijiet f'każ li tidentifika li dawk il-kriterji ma ntlaħqux. Fir-Regolament ta' Implimentazzjoni tal-Kummissjoni (UE) Nru 390/2013 (2) ġew stabbiliti regoli dettaljati dwar dan.

(2) Il-miri tal-prestazzjoni għall-Unjoni kollha fl-oqsma ewlenin tal-prestazzjoni li huma s-sikurezza, l-ambjent, il-kapaċità u l-kosteffiċjenza għat-tieni perjodu ta' referenza (2015-2019) ġew adottati bid-Deċiżjoni ta' Implimentazzjoni tal-Kummissjoni 2014/132/UE (3).

(3) Sal-1 ta Lulju 2014, l-Istati Membri bagħtu lill-Kummissjoni, il-pjanijiet tal-prestazzjoni, ilkoll fil-livell tal-FAB. F'għadd ta' każijiet, għall-ewwel dawn intbagħtu f'forma ta' abbozz biss. Barra minn hekk, għadd ta' pjanijiet ġew sussegwentement modifikati b'addenda jew rettifiki, u l-iktar waħda riċenti kienet fid-9 ta' Jannar 2015. Il-Kummissjoni bbażat il-valutazzjoni tagħha fuq l-informazzjoni l-aktar reċenti li ntbagħtet.

(4) Il-Korp ta' Analiżi tal-Prestazzjoni, li huwa inkarigat li jassisti lill-Kummissjoni fl-implimentazzjoni tal-iskema tal-prestazzjoni skont l-Artikolu 3 tar-Regolament ta' Implimentazzjoni (UE) Nru 390/2013, bagħat l-ewwel rapport ta' valutazzjoni lill-Kummissjoni fis-7 ta' Ottubru 2014 u verżjoni aġġornata ta' dak ir-rapport fil-15 ta' Diċembru 2014. Il-Kummissjoni rċeviet ukoll mingħand il-Korp ta' Analiżi tal-Prestazzjoni, rapporti bbażati fuq informazzjoni mill-awtoritajiet superviżorji nazzjonali dwar il-monitoraġġ tal-pjanijiet u tal-miri tal-prestazzjoni ppreżentati skont l-Artikolu 18(4) tar-Regolament ta' Implimentazzjoni (UE) Nru 390/2013.

(5) Dwar il-qasam ewlieni tal-prestazzjoni tal-kapaċità, ġiet ivvalutata l-konsistenza tal-miri mibgħuta mill-Istati Membri għad-dewmien tal-Ġestjoni tal-Fluss tat-Traffiku tal-Ajru (ATFM — Air Traffic Flow Management) en route, skont il-prinċipju stabbilit fil-punt 4 tal-Anness IV tar-Regolament ta' Implimentazzjoni (UE) Nru 390/2013, bl-użu tal-valuri ta' referenza għall-kapaċità tal-FABs rispettivi tagħhom, li meta jiġu applikati, jiżguraw li fil-livell tal-Unjoni tintlaħaq il-mira tal-prestazzjoni għall-Unjoni kollha, ikkalkulati mill-Maniġer tan-Netwerk u kif stabbilit fl-aktar verżjoni riċenti tal-Pjan Operattiv tan-Netwerk (2014-2018/2019) ta' Ġunju 2014 (“Il-Pjan Operattiv tan-Netwerk”). Dik il-valutazzjoni wriet li l-miri mibgħuta mill-Belġju, il-Lussemburgu, Franza, il-Ġermanja, u l-Pajjiżi l-Baxxi fir-rigward tal-FABEC, mill-Awstrija, il-Kroazja, ir-Repubblika Ċeka, l-Ungerija, is-Slovakkja u s-Slovenja fir-rigward tal-FABCE, minn Ċipru, il-Greċja, l-Italja, u Malta fir-rigward tal-Blue Med FAB, mill-Bulgarija, u r-Rumanija fir-rigward tad-Danube FAB u mill-Portugall u Spanja fir-rigward tal-SW FAB mhumiex konformi mal-valuri ta' refernza rispettivi u li għalhekk mhux konsistenti mal-mira rilevanti tal-prestazzjoni għall-Unjoni kollha.

(6) Dwar il-qasam ewlieni tal-prestazzjoni tal-kosteffiċjenza, ġew ivvalutati l-miri espressi fi spejjeż determinati għal kull unità en route mibgħuta mill-Istati Membri skont il-prinċipji stabbiliti fil-punt 5 b'mod konġunt mal-punt 1 tal-Anness IV tar-Regolament ta' Implimentazzjoni (UE) Nru 390/2013, billi tqieset ix-xejra tal-ispejjeż determinati għal kull unità en route matul it-tieni perjodu ta' referenza u l-perjodu kombinat tal-ewwel u t-tieni perjodu ta' referenza (2012-2019), l-għadd ta' unitajiet ta' servizz (il-previżjoni tat-traffiku) u l-livell tal-ispejjeż determinati għal kull unità en route b'paragun ma' Stati Membri li jkollhom ambjent ekonomiku u operattiv simili. Dik il-valutazzjoni wriet li l-miri mibgħuta mill-Awstrija u s-Slovakkja fir-rigward tal-FABCE, mill-Belġju, il-Lussemburgu, Franza, il-Ġermanja u l-Pajjiżi l-Baxxi fir-rigward tal-FABEC u mill-Italja fir-rigward tal-Blue Med FAB mhumiex konsistenti mal-mira tal-prestazzjoni għall-Unjoni kollha għar-raġunijiet li ġejjin.

(7) Fil-każ tal-Awstrija, il-miri tagħha huma bbażati fuq tnaqqis ippjanat tal-ispejjeż determinati għal kull unità en route matul it-tieni perjodu ta' referenza b'medja ta' 3,5 % fis-sena. Filwaqt li dan jaqbeż bi ftit it-tnaqqis immirat tal-medja tal-ispejjeż determinati għal kull unità en route għall-Unjoni kollha matul it-tieni perjodu ta' referenza (– 3,3 % fis-sena), it-tnaqqis ippjanat matul il-perjodu kombinat tal-ewwel u t-tieni perjodu ta' referenza huwa inqas mix-xejra fil-livell tal-Unjoni (– 1,1 % fis-sena, meta mqabbel ma' – 1,7 % fis-sena). Barra minn hekk, il-miri huma bbażati fuq spejjeż determinati en route ippjanati fil-bidu tat-tieni perjodu ta' referenza li huma 8 % ogħla mill-ispejjeż en route reali rraportati fis-sena 2013. B'riżultat ta' dan, it-titjib fil-kosteffiċjenza li nkiseb fl-ewwel perjodu ta' referenza ma tqiesx b'mod adegwat meta ġew stabbiliti l-miri għat-tieni perjodu ta' referenza. Barra minn hekk, il-mira għall-2019 hija bbażata fuq spejjeż determinati għal kull unità en route ippjanati li huma sostanzjalment ogħla (+ 20 %) mill-medja tal-ispejjeż determinati għal kull unità en route ta' Stati Membri li jkollhom ambjent ekonomiku u operattiv simili għal dak tal-Awstrija u madwar 19 % ogħla mill-mira tal-prestazzjoni għall-Unjoni kollha għall-2019.

(8) Fil-każ tas-Slovakkja, il-miri tagħha huma bbażati fuq tnaqqis ippjanat tal-ispejjeż determinati għal kull unità en route matul it-tieni perjodu ta' referenza b'medja ta' 2,6 % fis-sena. Dan huwa taħt it-tnaqqis immirat tal-medja tal-ispejjeż determinati għal kull unità en route għall-Unjoni kollha matul it-tieni perjodu ta' referenza (– 3,3 % fis-sena). Filwaqt li t-tnaqqis tal-ispejjeż determinati għal kull unità en route ippjanati matul il-perjodu kombinat tal-ewwel u t-tieni perjodu ta' referenza jaqbeż bi ftit ix-xejra tal-livell tal-Unjoni (– 2,1 % fis-sena meta mqabbel ma' – 1,7 % fis-sena), il-mira għall-2019 hija bbażata fuq spejjeż determinati għal kull unità en route ippjanati li huma sostanzjalment ogħla (+ 18,6 %) mill-medja tal-ispejjeż determinati għal kull unità en route ta' Stati Membri li jkollhom ambjent ekonomiku u operattiv simili għal dak tas-Slovakkja.

(9) Il-Belġju u l-Lussemburgu għandhom żona tal-imposti konġunta. Il-miri tagħhom huma bbażati fuq tnaqqis ippjanat tal-ispejjeż determinati għal kull unità en route matul it-tieni perjodu ta' referenza b'medja ta' 0,2 % biss fis-sena. Dan huwa ħafna inqas mit-tnaqqis immirat tal-medja tal-ispejjeż determinati għal kull unità en route fl-Unjoni kollha matul it-tieni perjodu ta' referenza (– 3,3 % fis-sena). Anki matul il-perjodu kombinat tal-ewwel u t-tieni perjodu ta' referenza, l-ispejjeż determinati għal kull unità en route ma jonqsux b'mod konformi max-xejra tal-Unjoni (– 0,4 % meta mqabbel ma' – 1,7 %). Barra minn hekk, il-mira għall-2019 hija bbażata fuq spejjeż determinati għal kull unità en route ippjanati li huma ogħla (+ 3,7 %) mill-medja tal-ispejjeż determinati għal kull unità en route ta' Stati Membri li jkollhom ambjent ekonomiku u operattiv simili għal dak tal-Belġju u l-Lussemburgu u madwar 27 % ogħla mill-mira tal-prestazzjoni għall-Unjoni kollha għall-2019.

(10) Fil-każ ta' Franza, il-miri tagħha huma bbażati fuq tnaqqis ippjanat tal-ispejjeż determinati għal kull unità en route matul it-tieni perjodu ta' referenza b'medja ta' 0,7 % fis-sena. Dan huwa ħafna inqas mit-tnaqqis immirat tal-medja tal-ispejjeż determinati għal kull unità en route fl-Unjoni kollha matul it-tieni perjodu ta' referenza (– 3,3 % fis-sena). Anki matul il-perjodu kombinat tal-ewwel u t-tieni perjodu ta' referenza, l-ispejjeż determinati għal kull unità en route ma jonqsux b'mod konformi max-xejra tal-Unjoni (– 0,2 % meta mqabbel ma' – 1,7 %). Barra minn hekk, il-miri huma bbażati fuq spejjeż determinati en route ippjanati fil-bidu tat-tieni perjodu ta' referenza li huma 6,2 % ogħla mill-ispejjeż en route reali rraportati fis-sena 2013. B'riżultat ta' dan, it-titjib fil-kosteffiċjenza li nkiseb fl-ewwel perjodu ta' referenza ma tqiesx b'mod adegwat meta ġew stabbiliti l-miri għat-tieni perjodu ta' referenza. Filwaqt li l-mira għall-2019 hija bbażata fuq spejjeż determinati għal kull unità en route ippjanati li huma kemxejn inqas (– 2,8 %) mill-medja tal-ispejjeż determinati għal kull unità en route ta' Stati Membri li jkollhom ambjent ekonomiku u operattiv simili għal dak ta' Franza, dawn huma madwar 23 % ogħla mill-mira tal-prestazzjoni għall-Unjoni kollha għall-2019.

(11) Fil-każ tal-Ġermanja, il-miri tagħha huma bbażati fuq tnaqqis ippjanat tal-ispejjeż determinati għal kull unità en route matul it-tieni perjodu ta' referenza b'medja ta' 1,1 % fis-sena. Dan huwa ħafna inqas mit-tnaqqis immirat tal-medja tal-ispejjeż determinati għal kull unità en route fl-Unjoni kollha matul it-tieni perjodu ta' referenza (– 3,3 % fis-sena). Anki matul il-perjodu kombinat tal-ewwel u t-tieni perjodu ta' referenza, l-ispejjeż determinati għal kull unità en route mhumiex jonqsu b'mod konformi max-xejra tal-Unjoni, iżda minflok qegħdin jiżdiedu (+ 0,7 % meta mqabbel ma' – 1,7 %). Barra minn hekk, il-mira għall-2019 hija bbażata fuq spejjeż determinati għal kull unità en route ippjanati fl-2019 li huma sostanzjalment ogħla (+ 26,6 %) mill-medja tal-ispejjeż determinati għal kull unità en route ta' Stati Membri li jkollhom ambjent ekonomiku u operattiv simili għal dak tal-Ġermanja u madwar 52 % ogħla mill-mira tal-prestazzjoni għall-Unjoni kollha għall-2019.

(12) Fil-każ tal-Pajjiżi l-Baxxi, il-miri tagħhom huma bbażati fuq tnaqqis ippjanat tal-ispejjeż determinati għal kull unità en route matul it-tieni perjodu ta' referenza b'medja ta' 0,3 % fis-sena. Dan huwa ħafna inqas mit-tnaqqis immirat tal-medja tal-ispejjeż determinati għal kull unità en route għall-Unjoni kollha matul it-tieni perjodu ta' referenza (– 3,3 % fis-sena). Anki matul il-perjodu kombinat tal-ewwel u t-tieni perjodu ta' referenza, l-ispejjeż determinati għal kull unità en route ma jonqsux b'mod konformi max-xejra tal-Unjoni (– 0,3 % meta mqabbel ma' – 1,7 %). Filwaqt li l-mira għall-2019 hija bbażata fuq spejjeż determinati għal kull unità en route ippjanati li huma kemxejn inqas mill-medja tal-ispejjeż determinati għal kull unità en route ta' Stati Membri li jkollhom ambjent ekonomiku u operattiv simili għal dak tal-Pajjiżi l-Baxxi (– 3,7 %), dawn huma madwar 18 % ogħla mill-mira tal-prestazzjoni għall-Unjoni kollha għall-2019.

(13) Fil-każ tal-Italja, il-miri tagħha huma bbażati fuq tnaqqis ippjanat tal-ispejjeż determinati għal kull unità en route matul it-tieni perjodu ta' referenza b'medja ta' 2,8 % fis-sena. Dan mhuwiex konformi mat-tnaqqis immirat tal-medja tal-ispejjeż determinati għal kull unità en route għall-Unjoni kollha matul it-tieni perjodu ta' referenza (– 3,3 % fis-sena). Minbarra dan matul il-perjodu kombinat tal-ewwel u t-tieni perjodu ta' referenza, l-ispejjeż determinati għal kull unità en route ma jonqsux b'mod konformi max-xejra tal-Unjoni (– 1,4 % meta mqabbel ma' – 1,7 %). Barra minn hekk, il-mira għall-2019 hija bbażata fuq spejjeż determinati għal kull unità en route ippjanati li huma sostanzjalment ogħla (+ 16,6 %) mill-medja tal-ispejjeż determinati għal kull unità en route ta' Stati Membri li jkollhom ambjent ekonomiku u operattiv simili għal dak tal-Italja u madwar 25 % ogħla mill-mira tal-prestazzjoni għall-Unjoni kollha għall-2019.

(14) Għaldaqstant huwa xieraq li l-Kummissjoni toħroġ rakkomandazzjonijiet dwar il-miżuri neċessarji li jridu jittieħdu mill-Istati Membri kkonċernati biex jiżguraw li l-awtoritajiet superviżorji nazzjonali tagħhom jipproponu miri tal-prestazzjoni riveduti, li jindirizzaw l-inkonsistenzi identifikati f'din id-Deċiżjoni. Huwa f'idejn l-Istat Membru kkonċernat li jadotta l-miri tal-prestazzjoni riveduti u li jinnotifikahom lill-Kummissjoni fi żmien erba' xhur min-notifika ta' din id-Deċiżjoni, f'konformità mar-Regolament (KE) nru 549/2004 u mar-Regolament ta' Implimentazzjoni (UE) Nru 390/2013,

(15) Sabiex jiġu indirizzati l-inkonsistenzi fil-qasam ewlieni tal-prestazzjoni tal-kapaċità, għandu jiġi żgurat li tal-inqas, il-miri tal-prestazzjoni riveduti jkunu konformi mal-valuri ta' referenza għall-kapaċità tal-FAB stabbiliti fil-Pjan Operattiv tan-Netwerk. Fejn il-Pjan Operattiv tan-Netwerk jispeċifika miżuri ta' rimedju jew mitigazzjoni maħsuba biex jiżguraw li l-valuri ta' referenza tal-FAB rilevanti huma rispettati, fir-reviżjoni tal-miri tal-prestazzjoni għall-Istati Membri kkonċernati għandhom jitqiesu dawn il-miżuri.

(16) Sabiex jiġu indirizzati l-inkonsistenzi fir-rigward tal-qasam ewlieni tal-prestazzjoni tal-kosteffiċjenza, fir-rigward tal-Awstrija, is-Slovakkja, il-Belġju, il-Lussemburgu, Franza, il-Ġermanja u l-Italja, il-miri tal-prestazzjoni tal-kosteffiċjenza espressi fi spejjeż determinati għal kull unità en route għandhom jiġu riveduti 'l isfel, sabiex ikunu konformi mat-tnaqqis tal-medja tal-ispejjeż determinati għal kull unità en route fil-livell tal-Unjoni, tul it-tieni perjodu ta' referenza u matul il-perjodu kombinat tal-ewwel u t-tieni perjodu ta' referenza.

(17) Barra minn hekk, waqt ir-revizjoni tal-miri tal-prestazzjoni tal-kosteffiċjenza, għandhom jiġu riveduti wkoll il-previżjonijiet tat-traffiku rilevanti li fuqhom ikunu bbażati dawk il-miri. Fid-dawl taż-żieda fit-traffiku osservata fl-2014, l-unitajiet ta' servizz previsti matul it-tieni perjodu ta' referenza għandhom jiżdiedu għall-Belġju, il-Lussemburgu, Franza, il-Ġermanja u l-Pajjiżi l-Baxxi. B'kuntrast ma' dan, l-Italja għandha tnaqqas l-unitajiet ta' servizz previsti matul it-tieni perjodu ta' referenza tagħha, minħabba ċ-ċifri reali tat-traffiku.

(18) Il-Kummissjoni kkonsultat l-Istati Membri kkonċernati dwar ir-rakkomandazzjonijiet stabbiliti f'din id-Deċiżjoni, f'konformità mal-Artikolu 14(3) tar-Regolament ta' Implimentazzjoni (UE) Nru 390/2013.

(19) Il-miżuri stipulati f'din id-Deċiżjoni huma skont l-opinjoni tal-Kumitat dwar Ajru Uniku,

ADOTTAT DIN ID-DEĊIŻJONI:

Artikolu 1

Il-miri inklużi fil-pjanijiet tal-prestazzjoni mibgħuta skont ir-Regolament (KE) Nru 549/2004, elenkati fl-Anness, mhumiex konsistenti mal-miri tal-prestazzjoni għall-Unjoni kollha għat-tieni perjodu ta' referenza stabbiliti fid-Deċiżjoni ta' Implimentazzjoni 2014/132/UE.

Artikolu 2

L-Awstrija, ir-Repubblika Ċeka, il-Kroazja, l-Ungerija, is-Slovenja u s-Slovakkja fir-rigward tal-FABCE, il-Belġju, il-Lussemburgu, Franza, il-Ġermanja u l-Pajjiżi l-Baxxi fir-rigward tal-FABEC, Ċipru, l-Italja, il-Greċja u Malta fir-rigward tal-Blue Med FAB, il-Bulgarija u r-Rumanija fir-rigward tad-Danube FAB u l-Portugall u Spanja fir-rigward tal-SW FAB għandhom jieħdu l-miżuri meħtieġa biex jiżguraw li l-awtoritajiet superviżorji nazzjonali tagħhom jipproponu miri tal-prestazzjoni riveduti, skont l-Artikoli 3 u 4.

Artikolu 3

Il-miri tal-prestazzjoni fil-qasam ewlieni tal-prestazzjoni tal-kapaċità mibgħuta mill-Awstrija, il-Kroazja, ir-Repubblika Ċeka, l-Ungerija, is-Slovakkja, u s-Slovenja fir-rigward tal-FABCE, mill-Belġju, il-Lussemburgu, Franza, il-Ġermanja, u l-Pajjiżi l-Baxxi fir-rigward tal-FABEC, minn Ċipru, il-Greċja, l-Italja u Malta fir-rigward tal-Blue Med FAB, mill-Bulgarija u r-Rumanija fir-rigward tad-Danube FAB u mill-Portugall u Spanja fir-rigward tal-SW FAB għandhom jiġu riveduti 'l isfel. Tal-inqas, dawn il-miri għandhom ikunu konformi mal-valuri ta' referenza tal-FAB rispettiv stabbiliti fil-Pjan Operattiv tan-Netwerk. Where the Network Operations Plan specifies remediation or mitigation measures, account should be taken of those measures when revising the performance targets.

Artikolu 4

Il-miri tal-prestazzjoni fil-qasam ewlieni tal-prestazzjoni tal-kosteffiċjenza espressi fi spejjeż determinati għal kull unità en route mibgħuta mill-Awstrija u s-Slovakkja għall-FABCE, mill-Belġju, il-Lussemburgu, Franza, il-Ġermanja u l-Pajjiżi l-Baxxi għall-FABEC u mill-Italja għall-BLUE MED FAB għandhom jiġu riveduti 'l isfel, għal livell li huwa konformi mat-tnaqqis tal-medja tal-ispejjeż determinati għal kull unità en route fil-livell tal-Unjoni, tul it-tieni perjodu ta' referenza u, meta dan ma jkunx għadu l-każ, matul il-perjodu magħqud tal-ewwel u t-tieni perjodu ta' referenza. Dawk ir-reviżjonijiet 'l isfel għandhom jinkludu tnaqqis tal-ispejjeż determinati en route matul it-tieni perjodu ta' referenza u, għall-Belġju, il-Lussemburgu, Franza, il-Ġermanja, il-Pajjiżi l-Baxxi u l-Italja, reviżjoni tat-traffiku previst espressa f'unitajiet ta' servizz.

Artikolu 5

Din id-Deċiżjoni hija indirizzata lir-Renju tal-Belġju, lir-Repubblika tal-Bulgarija, lir-Repubblika Ċeka, lir-Repubblika Federali tal-Ġermanja,lir-Repubblika Ellenika, lir-Renju ta' Spanja, lir-Repubblika Franċiża, lir-Repubblika tal-Kroazja, lir-Repubblika Taljana, lir-Repubblika ta' Ċipru, lill-Gran Dukat tal-Lussemburgu, lill-Ungerija, lir-Repubblika ta' Malta, lir-Renju tal-Pajjiżi l-Baxxi, lir-Repubblika tal-Awstrija, lir-Repubblika Portugiża, lir-Rumanija, lir-Repubblika tas-Slovenja, u lir-Repubblika Slovakka.

Magħmul fi Brussell, it-2 ta' Marzu 2015. Għall-Kummissjoni Violeta BULC Membru tal-Kummissjoni

(1) ĠU L 96, 31.3.2004, p. 1

(2) Ir-Regolament ta' Implimentazzjoni tal-Kummissjoni (UE) Nru 390/2013 tat-3 ta' Mejju 2013 li jistabbilixxi skema ta' prestazzjoni għas-servizzi tan-navigazzjoni tal-ajru u għall-funzjonijiet tan-netwerk (ĠU L 128, 9.5.2013, p. 1).

(3) Id-Deċiżjoni ta' Implimentazzjoni tal-Kummissjoni 2014/132/UE tal-11 ta' Marzu 2014 li tistabbilixxi miri tal-prestazzjoni mal-Unjoni kollha għan-netwerk tal-ġestjoni tat-traffiku tal-ajru u l-livelli limiti ta' twissija għat-tieni perjodu ta' referenza mill-2015 sal-2019 (ĠU L 71, 12.3.2014, p. 20).